शादीशुदा सरल की जिंदगी में जब से रीवा आई तब से वह उसके साथ रहने के लिए तड़पने लगा
पहले उसे लड़की पर दया आ रही थी, पर गुस्सा आने लगा। जब इतना डर लगता है किसी के सिर्फ पुरुष होने से, तो इतने तूफान में ये अकेली यहां पिकनिक स्पॉट पर क्या करने आई है?
“ओके बेटा, तुम डरो नहीं। मैं तो शाम तक पहुंच ही जाउंगा। फिर हम मिलकर...” सरल ने अपनी बेटी को समझा तो दिया पर बात पूरी होने से पहले ही मोबाइल का नेटवर्क चला गया। उसकी चिंता यों भी बढ़ गई थी। उस पर वो उस लड़की के साथ अकेले उस सुनसान समर शेड में बैठा था।
बारिश ऐसे झमाझम बरसे जा रही थी जैसे अगले कई दिन रुकने का कोई इरादा न हो। उसे लग रहा था कि अब तो उसकी फ्लाइट छूटी ही समझो। दूर-दूर तक किसी टैक्सी का नामोनिशान नहीं था। न ही मोबाइल में नेटवर्क था। उस पर उस लड़की के चेहरे पर छपा डर!
वो समझ रहा था कि लड़की उससे डर रही है, मगर वो कुछ कर नहीं सकता था। इसीलिए वो चुपचाप बैठा था। पहले उसे उस लड़की पर दया आ रही थी, पर जल्दी ही गुस्सा आने लगा। जब इतना डर लगता है किसी के सिर्फ पुरुष होने से, तो इतने तूफान में ये अकेली यहां पिकनिक स्पॉट पर क्या करने आई है।
तभी उसके विचारों ने करवट बदली। वो ये क्यो सोच रहा है कि इस लड़की के चेहरे पर जो डर है वो उसकी वजह से ही है? ये ख्याल आते ही सरल ने बतचीत की पहल का इरादा बना लिया, “आपका शुभ नाम?”
“रीवा” होठों पर एक हल्की सी औपचारिक मुस्कान के साथ दिए गए इस उत्तर ने सरल का हौसला बढ़ाया, “मैं इस शहर का नहीं हूं। क्या आप यहां घूमने आईं हैं?” इस प्रश्न पर वो लड़की सरल की ओर मुखातिब हो गई। उसने कुछ देर सरल की आंखों में सीधा झांका। जैसे उसके बातचीत शुरू करने के पीछे उसकी मंशा को तोल रही हो।
“जी मैं यहां घूमने नहीं आई। मैं टिफिन सर्विस देती हूं। अधिक बिज़नेस के लिए मैंने अपना फोन नंबर यहां अपने एक दोस्त की शॉप पर लगाया हुआ है। कभी-कभी टुअरिस्ट भी, जिन्हें घर का खाना खाना होता है, मुझसे खाना मंगा लेते हैं।” उस लड़की के इतना बात करने के लहजे से ही सरल को समझ आ गया कि उसकी चिंता कुछ और ही है।
उसने सीधे पूछना ही ठीक समझा, “आप इतनी चिंतित क्यों दिखाई दे रही हैं? आप तो अपने ही शहर में हैं। बारिश रुकते ही घर पहुंच...”
वो लड़की तो जैसे अपनी चिंता बांटने के लिए पहल का इंतज़ार ही कर रही थी, “घर तो तब पहुंचूंगी जब यहां से सुरक्षित निकलूंगी।”
“क्यों, यहां इतनी सुंदर जगह पर खतरा क्या है?” सरल चौंका।
“आप यहां कब आए?” बदले में उसने ही प्रश्न पूछ लिया।
“कल शाम को आया था। एक शादी अटेंड करने। आज ही वापस जाना था पर...”
“फिर आप इस पिकनिक स्पॉट पर क्यों आ गए?” रीवा ने कुछ घबराकर प्रश्न किया।
उसकी इस घबराहट पर सरल फिर चौंक गया। “जी मैं एक फिल्म मेकर हूं। आप मुझे नाम या फेस से नहीं जानती होंगी, क्योंकि मैं बहुत ही छोटी-छोटी..”
लेकिन रीवा ने सरल की बात काट दी, “आप कह रहे थे कि आपको आज ही वापस जाना था।” जी हां, मगर कैसे?” सरल की अपनी चिंता जाग उठी।
“वहां पीछे मेरी स्कूटी एक गड्ढे में फंसी है। आप उसे निकालने में सहायता करें और मैं आपको एयरपोर्ट छोड़ देती हूं।” सरल उछल पड़ा। उसकी समस्या का सामाधान इस तरह अचानक उसके सामने आकर खड़ा हो जाएगा, ये उसे पता नहीं था।
वे समय से एयरपोर्ट पहुंच गए। अब सरल को रीवा को ध्यान से देखने का समय मिला। उलझी भीगी लटें गालो पर बिखरी हुई। सुंदर गठी हुई काया। चेहरे पर दृढ़ता और आत्मविश्वास।
“आपका बहुत बहुत शुक्रिया।” सरल को रीवा में एक अलग ही आकर्षण महसूस हो रहा था।
“शुक्रिया तो आपका। दरअसल उस पिकनिक स्पॉट के इलाके में एक तेंदुए का आतंक फैला है आजकल। मेरी स्कूटी स्टैंड पर लगाते समय ही फंस गई थी। पर मैंने सोचा था कि टिफिन देकर लौटते समय किसी से निकालने में मदद ले लूंगी। पर अचानक बारिश शुरू हो गई और सब अपनी कारो में बैठकर गायब हो गए।”
सरल उसके सीधे-सरल और आत्मविश्वास से भरे चेहरे को देखता ही रह गया, “तेंदुए के आतंक के बारे में जानते हुए भी आप वहां आईं क्यों?” आश्चर्य भरा वाक्य उसके मुंह से निकल ही गया।
“डर से घर बैठूंगी तो बिज़नेस कैसे करूंगी! और बिज़नेस नहीं करूंगी तो...” तभी वो हल्का सा कांपी तो सरल का ध्यान गया। वो पूरा भीगी थी। भीगा तो सरल भी था पर उसे अभी घर स्कूटी पर हवा खाते हुए घर जाना था। उसे भी इस बात का ध्यान आया और उसने जल्दी से नमस्ते की मुद्रा में हाथ जोड़ दिए।
रीवा स्कूटी पर बैठ रही थी पर सरल की नज़रें जैसे उसके साथ बंध गई थीं। उसे लग रहा था जैसे कुछ छूटा जा रहा है। तभी उसे ध्यान आया और वो उसका नाम पुकारता भागता हुआ उसके पास पहुंचा। “आप मेरा कार्ड रख लीजिए। इस पर मेरा मोबाइल नंबर भी है।” कहते हुए उसकी आंखें रीवा को कुछ ऐसे देख रही थीं कि वो मना नहीं कर सकी।
एक हफ्ते बाद रीवा का फोन आया। सरल चहक उठा। वो पता नहीं कौन सा बंधन महसूस करने लगा था उसके साथ। इसका उसे भी पता नहीं था। बस जैसे उसकी याद आ रही थी। सरल एक यूट्यूबर था। यूट्यूब के लिए हर विषय पर छोटी फिल्मे बनाता था। उसका चैनल प्रसिद्ध था और आय अच्छी हो जाती थी।
रीवा ने बहुत सकुचाते हुए उससे यूट्यूब चैनल बनाने का तरीका पूछा। अपनी टिफिन सर्विस को बढ़ाने और पैसे कमाने के लिए। सरल उसकी मासूमियत पर मुस्कुरा उठा और दोस्ती चल निकली।
सरल अपने नाम की तरह एक सीधा सरल इंसान था जो अपने पैशन को अपना व्यवसाय बनाकर खुश था। एजुकेशन से वो साफ्टवेयर इंजीनियर था। इसीलिए साइंस फिक्शन भी बहुत अच्छे बनाता था।
मगर उसकी पत्नी को ये कतई पसंद न था। वो उसे अपनी तरह कोई मल्टी नेशनल कंपनी ज्वाइन कराना चाहती थी। हाई-फाई जीवन जीने के लिए उकसाती रहती और ऐसा न कर पाने पर दोनों के बीच दूरियां बढ़ती गई थीं। दो साल से दोनों अलग रह रहे थे। पर अपनी बेटी की खातिर उन्होंने अगल-बगल घर लिए थे।
रीवा अनाथ लड़की थी जो अपने रिश्तेदारों के यहां पली-बढ़ी। उसके थोड़ा बड़ी होते ही उसकी शादी का खर्चा खुद पर आ पड़ने के डर से सबने उससे पल्ला झाड़ लिया। दो एकाकी मन एक सा स्वभाव पाकर एक-दूसरे के करीब आते गए। धीरे-धीरे उनके मन कब बंध गए, उन्हें पता ही नहीं चला। सरल के कहने पर रीवा उसी के शहर आ गई और उसके स्टूडियो के पास ही टिफिन सर्विस शुरू कर दी। उसके पास स्टूडियो के सारे आर्टिस्ट्स का नाश्ता, खाना बनाने का काम था।
एक दिन सरल को उसके स्टूडियो के बाहर ही एक बाइक ने टक्कर मार दी। उसे अस्पताल पहुंचाया गया। जहां से उसके साथ रीवा उसके घर आई। सरल को बुखार भी था। रीवा को उसे छोड़कर जाया न गया। उस रात दोनों में प्यार का इजहार हुआ। तय हुआ कि सरल अपनी पत्नी से कानूनन तलाक मांगेगा।
उधर दस साल की उसकी बेटी दिन रात अपने मम्मी-पापा को एक करने की तरकीबें सोचती रहती थी। मम्मी-पापा के हमेशा के लिए अलग होने की बात सुनकर उसे शॉक लगा। उसकी तबियत बेहद खराब हो गई। बड़ी ही नाज़ुक स्थिति में नीम बुखार में उसने माता-पिता से तलाक न लेने का वचन मांगा। कहा कि उसे दिया गया गिफ्ट समझकर एक साथ रहने लगें।
बच्ची की तबियत से घबराई उसकी मां भी उसकी बात से पिघलकर साथ रहने को तैयार हो गई। रीवा ने उस मासूम की खातिर खुद ही खुद को सरल से दूर कर लिया। वो अपने शहर वापस चली गई।
दस बरस बीत गए। प्रेम का जो बंधन रीवा और सरल के बीच बंध चुका था वो आज भी मजबूत था और सरल और उसकी पत्नी के बीच वो बंधन दोबारा बंध न सका। दोनों वीरान मन लेकर अलग ही रहते थे। बेटी के बड़े होने और हॉस्टल जाने के बाद वे अलग घरो में रहने लगे थे।
सरल की बेटी अब उम्र के उस पड़ाव पर आ गई थी कि अपने मम्मी-पापा की आंखें पढ़ सकती थी। उसकी मम्मी का शोशल सर्कल इतना बड़ा था और शौक इतने रईसाना कि वो उसमें ही खुश थीं। पर पिता की आंखों की वीरानगी अब उसके समझ में आने लगी। और अब तो उसको प्यार भी हो गया। अब उसने ये बात कुणाल- अपने प्यार के साथ शेयर की। दोनो ने सारी प्लानिंग कर ली।
“पापा, एक बार मैंने आपसे एक गिफ्ट मांगा था। आपके इस जन्मदिन पर मैं और कुणाल आपको एक गिफ्ट देना चाहते हैं। कहते हुए उसने सरल की आंखों पर से पट्टी खोल दी। सामने रीवा खड़ी थी। सरल उसे दस साल बाद देख रहा था। रीवा उसकी बेटी के मनाने पर वहां आ तो गई, पर अभी भी कुछ सकुचाई सी थी। चेहरे पर वही दृढ़ता और आत्मविश्वास। वही सीधी-सरल और प्रेममई मुस्कान।
सरल की बेटी ने कहा, “सॉरी पापा, सॉरी आंटी। मुझे देर से समझ आया आप लोगों का दर्द। क्या आप लोग आज से साथ… मेरा मतलब है इतना समय..” और उसकी आवाज रुंध गई।
सरल और रीवा की पलकें भी बहने लगीं। उन्होंने आगे बढ़कर एक साथ बेटी को आलिंगन में ले लिया। सरल ने प्यार से बेटी के सिर पर हाथ फेरते हुए कहा, “पगली, सच्चा प्यार समय के पार होता है।”
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें